**OBRAZLOŽENJE**

**Nacrta prijedloga odluke o vrijednosti boda komunalne naknade**

Hrvatski sabor na sjednici održanoj dana 13. srpnja 2018. godine donio je Zakon o komunalnom gospodarstvu ( „Narodne novine“ br. 68/18), koji je stupio na snagu 04.kolovoza 2018.g. Jedinice lokalne samouprave dužne su donijeti novu odluku o vrijednosti boda komunalne naknade (B) najkasnije 30 dana prije isteka kalendarske godine za koju su doneseni programi građenja i odražavanja komunalne infrastrukture sukladno odredbi čl. 129. Zakona.

Vrijednost boda (B) za obračun komunalne naknade prema Odluci o vrijednosti boda za obračun komunalne naknade Gradskog vijeća Grada Zadra ( „Glasnik Grada Zadra“ br. 8/01) iznosi 0,64 kn po m2.

Člankom 98. st. 2. Zakona o komunalnom gospodarstvu propisano je da se vrijednost boda komunalne naknade (B) određuje u kunama po četvornom metru (m2) korisne površine stambenog prostora u prvoj zoni jedinice lokalne samouprave. Zakonom je propisana i obveza utvrđenja godišnjeg iznosa komunalne naknade stoga je potrebno i vrijednost boda komunalne naknade izraziti u godišnjem iznosu. Prema Zakonu o komunalnom gospodarstvu („Narodne novine“ br. 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09,49/11, 84/11, 90/11, 144/12, 94/13, 153/13,147/14 i 36/15) vrijednost boda komunalne naknade bila je jednaka mjesečnoj visini komunalne naknade po m2 te se komunalna naknada utvrđivala u mjesečnom iznosu.

Novom Odlukom o vrijednosti boda komunalne naknade, vrijednost boda komunalne naknade ostaje nepromijenjena u odnosu na mjesečnu razinu odnosno i dalje iznosi 0,64 kn po m2 mjesečno, odnosno 7,68 kuna po četvornom metru ( m2) godišnje ( 0,64 x 12= 7,68). S obzirom da se komunalna naknada treba utvrditi u godišnjem iznosu potrebno je i vrijednost boda komunalne naknade izraziti u godišnjem iznosu. Utvrđenje vrijednosti boda na godišnjoj razini neće utjecati na iznos komunalne naknade odnosno neće doći do poskupljenja komunalne naknade.

Temeljem čl. 11. Zakona o pravu na pristup informacijama, jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o vrijednosti boda komunalne naknade, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 10. listopada 2018. godine.** |
| Adresa e-pošte na koju se šalju očitovanja zainteresirane javnosti:  **komunalno.savjetovanje@grad-zadar.hr** |